b'\n_START_ARTICLE_\nMamma Mia! (muzikal)\n_START_PARAGRAPH_\nMamma Mia! je odrski muzikal, ki temelji na uspe\xc5\xa1nicah \xc5\xa1vedske skupine ABBA. Premierno uprizoritev je do\xc5\xbeivel 6. aprila 1999 na londonskem West Endu, 2001 pa je bil postavljen na broadwayske odrske deske. Nastal je po ideji producentke Judy Craymer, dramsko besedilo zanj pa je napisala angle\xc5\xa1ka dramati\xc4\x8darka Catherine Johnson. Od samega za\xc4\x8detka sta pri njegovem snovanju sodelovala tudi Benny Andersson in Bj\xc3\xb6rn Ulvaeus, avtorja glasbe in besedil Abbinih pesmi. Leta 2008 je muzikal dobil tudi svojo filmsko razli\xc4\x8dico z Meryl Streep, Colinom Firthom, Pierceom Brosnanom, Amando Seyfried, Christine Baranski, Stellanom Skarsg\xc3\xa5rdom in Julie Walters v glavnih vlogah.\n_START_SECTION_\nSlovenska razli\xc4\x8dica\n_START_PARAGRAPH_\nSlovenska razli\xc4\x8dica je bila krstno uprizorjena 15. junija 2015 v ljubljanskih Kri\xc5\xbeankah v produkciji podjetja Prospot v sodelovanju s Festivalom Ljubljana in v re\xc5\xbeiji Juga Radivojevi\xc4\x87a. V naslovnih vlogah so nastopili Lea Bartha, Alenka Godec, Damjana Golav\xc5\xa1ek, Simona Vodopivec Franko, Gojmir Le\xc5\xa1njak - Gojc, Marjan Buni\xc4\x8d, Uro\xc5\xa1 Smolej in Matja\xc5\xbe Kumelj. Producent Jurij Franko se je trudil 6 let, da je pridobil avtorske pravice. Sprva je bilo mi\xc5\xa1ljeno, da bi se muzikal izvedel v le eni razli\xc4\x8dici za vso balkansko regijo z manj\xc5\xa1imi prilagoditvami, a na koncu so nastale 3 lo\xc4\x8dene produkcije: beograjska, zagreb\xc5\xa1ka in ljubljanska._NEWLINE_V prvem letu je bil muzikal izveden 64-krat; ogledalo si ga je ve\xc4\x8d kot 65.000 gledalcev v 18 mestih po vsej Sloveniji. Do decembra 2016 si ga je ogledalo 100.000 gledalcev._NEWLINE_Predstava je bila zadnji\xc4\x8d uprizorjena 27. avgusta 2019. V \xc5\xa1tirih letih si jo je ogledalo ve\xc4\x8d kot 150.000 ljudi.'